कम्यूनिस्टों ने सशस्त्र क्रांति के लिए पहला चयन तो हैदराबाद रियासत का किया, जो पार्टी के सशस्त्र क्रांतिकारी आंदोलन के नाम पर प्रसिध्द हुआ और दूसरे स्थान के लिए कम्यूनिस्टों की दृष्टि में कश्मीर सबसे उपयुक्त स्थान हो सकता था। उसका मुख्य कारण इस रियासत की भौगोलिक सीमा थी। रियासत रुस और चीन की सीमा के साथ लगती थी। चीन में पहले माओ के नेतृत्व में कम्युनिस्ट पार्टी सत्ता पर कब्जा करने के लिए आंदोलन चला रही थी। कश्मीर में ऐसा सशस्त्र आंदोलन चलने पर रुस से आसानी से सहायता प्राप्त हो सकती थी और देर -सवेर सशस्त्र शक्ति के बल पर कश्मीर को एक स्वतंत्र साम्यवादी देश बनाया जा सकता था। लेकिन इसके लिए जरुरी था कि रियासत भारत में शामिल न हो और साथ ही शेख अब्दुल्ला की पार्टी में घुसपैठ करके उसके ढांचे का भविष्य में इस्तेमाल किया जाए।